《送师厚归南阳会天大风遂宿高阳山寺明日同至》
宋代·梅尧臣

往日送子春风前，春风酣酣杏正妍。
今来送归秋风後，秋风正正沙满川。
马鬣斜倾毛瑟缩，驭吏噤唫足後先。
弊裘吹裂寒入骨，枯株磨戛火欲燃。
忽逢古寺出岩腹，与君下马相留连。
殿堂高下就山势，松柏森耸侵云巅。
长廊落叶卷若扫，丈室垂幔翻如褰。
像塑神母乳九子，抱携抚玩皆可怜。
却令远客自生念，欲见幼稚心烦煎。
拥炉对坐日昏黑，龛灯共借僧榻眠。
虽然覆衣冷如铁，不及在家贫无氊。
曲肱难寐要天晓，两股冻痹仍筋挛。
桹桹残夜未鱼响，起看昴毕倾西躔。
怒号斗息东方白，童仆整肃吾将还。
老僧扫壁持笔砚，请予强此题岁年。
出门并辔至山店，茅屋揭尽余尺椽。
又据胡床一谈笑，君不解饮聊开筵。
程次都无五百里，箧中可乏一囊钱。
拂衣频起畏日昃，应恐慈母心悬悬。
顾我便当江海去，却思此地何由缘。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。